Helge Adam Møller (KF), 2004-11-18:
Jeg synes, det her forslag fra SF er præget af for megen tøven og for lidt sund fornuft.
Lad mig starte med et eksempel: For 8 år siden var jeg ude at køre, som jeg indimellem er, med en politipatrulje i Næstved.
Det var en torsdag aften fra kl. 17 til næste morgen.
Da vi havde kørt et par timer, var der pludselig en ung mand på en knallert, der kørte næsten lige så hurtigt som patruljebilen.
De satte efter ham, han prøvede at smutte indenom, men de fangede ham og fik ham stoppet.
Så gik politimanden hen til ham, og jeg fulgte med.
Det viste sig så, at knallerten var udboret, han ikke havde forsikring, der ikke var reflekser, og for øvrigt havde han heller ikke nogen hjelm på.
Han var 16 år, og han var jo altså kriminel.
Jeg er på vagt på søndag kl. 10 ude på Næstved Station.
Og hvis du stiller på søndag kl. 10 med den samme knallert og du har forsikringen i orden og du har pillet det ulovlige udstyr af og du har en hjelm og du kan dokumentere, at du selv har købt den nede hos Pingels hjelmforhandler i Næstved, så river jeg den her anmeldelse i stykker.
Da jeg ringede til politimanden mandag morgen, havde den unge dreng stået dernede, og han havde bragt det hele i orden, og han kom ikke i Kriminalregisteret.
Se, hvis vi fulgte SF’s forslag, var han jo stadig væk næsten 8 år efter ikke færdig, fordi der skulle, når det er en førstegangskriminel, først foretages en vurdering af hans sproglige færdigheder, derefter hans sociale kompetencer, så hans mentale færdigheder og endelig hans eventuelle psykiske lidelser, for at vi kunne lave en stor handlingsplan.
Altså, hvad med at bruge lidt sund fornuft?
Lad mig så sige, at en række af de andre punkter jo bærer præg af, at det er noget, som allerede er gennemført eller i fuld gang.
I punkt 3 siger man, at alle indsatte skal have ret til en relevant behandling.
Jamen det er jo målet, og vi er jo nærmere det mål, end man nogen sinde har været.
Der bliver år for år oprettet
flere og flere narkofrie afdelinger.
Vi har lige afsat penge til, at der nu også er alkoholbehandling i fængslerne.
Der er stort set ikke det fængsel, der ikke har det, og det bliver mere i fremtiden.
Og sådan gælder det jo også med en række af de andre punkter.
Så skriver man i punkt 5, at alle de gamle lukkede fængsler skal rives ned, og at der skal etableres mindre, lukkede fængsler med plads til 2030 personer.
Jamen det er jo i fuld gang, sagt til fru Anne Baastrup.
Der er fængslet ovre på Enner Mark, som for øvrigt ikke kun er Socialdemokratiets; vi var da andre, der stemte for det og var med til at betale de 600 mio. kr.
Det var jo led i et forlig, så vi er mange partier, der er fælles om det.
Det er vi jo fortsat med.
Det nye – desværre er det kun tre partier, der har støttet dette forslag: Dansk Folkeparti, Venstre og Konservative – er, at nu skal der opføres et nyt, meget moderne og flugtsikkert fængsel øst for Storebælt.
Det skal opføres enten i Rødby, har jeg forstået, eller i Nørre Alslev på Nordfalster eller også i Midtsjælland f.eks. i Suså Kommune.
Jeg skal ikke tage stilling til, hvilket af de tre steder det skal opføres, men jeg håber og tror, og det vil jeg godt opfordre regeringen meget stærkt til, at regeringen vil vælge den løsning, der er den sagligt rigtige.
Fængslet skal jo ligge det sted i mere end 100 år, og formålet med et fængsel er jo ikke kun at straffe, men det er også at gøre det muligt at sikre, at den dag de kriminelle kommer ud efter 2, 5 eller 8 år, er det blevet folk, der er mindre kriminelle.
Derfor er det for mig ikke afgørende, om det bliver det ene, andet eller tredje sted, men det afgørende er, at man vælger det sted, der fagligt og sagligt er det rigtige.
Det vil jeg meget gerne stærkt herfra opfordre regeringen til at gøre.